ททท.แพร่ เชิญสัมผัสบรรยากาศเมืองแพร่ เมืองแห่งตุง มานมัสการพระธาตุช่อแฮ พร้อมถวายตุงเป็นพุทธบูชา
นายอนันต์ สีแดง ผู้อำนวยการการท่องเที่ยวแห่งประเทศไทย สำนักงานแพร่ เปิดเผยว่า ตลอดทั้งปี 2565 จังหวัดแพร่ขับเคลื่อนกิจกรรมรวมพลคนปีขาล 2565 เพื่อนำเสนอเอกลักษณ์ด้านการท่องเที่ยวและกระตุ้นการเดินทางของนักท่องเที่ยวให้เข้ามาเยือนจังหวัดแพร่ ซึ่งกำลังจะสิ้นสุดลงแล้ว แต่ในปี 2566 จังหวัดแพร่ยังคงเดินหน้าและขับเคลื่อนให้ตุง หรือธงแบบล้านนา เป็นสัญลักษณ์ของจังหวัดแพร่และเป็นเมืองแห่งตุงในดินแดนล้านนา โดยได้ร่วมกับวัดพระธาตุช่อแฮ พระอารามหลวง กำหนดจัดงานประเพณีไหว้พระธาตุช่อแฮ เมืองแพร่แห่ตุงหลวง ระหว่างวันที่ 28 กุมภาพันธ์ ถึง 6 มีนาคม 2566 ซึ่งตรงกับช่วงวันมาฆบูชาด้วยหากนักท่องเที่ยวที่ได้มาไหว้พระขอพรที่วัดพระธาตุช่อแฮ พระอารามหลวง จะเห็นตุงแขวนประดับอย่างสวยงามและมีโอกาสได้ถวายตุงแด่องค์พระธาตุ เพื่อเป็นพุทธบูชาและความเป็นสิริมงคลแก่ตนเองและครอบครัว นักท่องเที่ยวสามารถบูชาตุงสีตามวันเกิดและเขียนชื่อลงบนตุง ให้เจ้าหน้าที่ทำการแขวนไว้บูชาได้ การท่องเที่ยวแห่งประเทศไทย สำนักงานแพร่ ขอเชิญชวนนักท่องเที่ยว พุทธศาสนิกชนที่เกิดในปีนักษัตรปีขาลและปีอื่นๆ มานมัสการพระธาตุช่อแฮ พร้อมกับถวายตุงเป็นพุทธบูชาด้วยในปี 2566